Covid-19: Nóg korrektiewe beamptes toets positiefArgieffoto Die departement van korrektiewe dienste het gesê nog vyf korrektiewe beamptes het positief getoets vir die nuwe koronavirus wat Covid-19 veroorsaak. Dit bring die getal bevestigde Covid-19-gevalle in die 243 korrektiewe sentrums in die land op 99 te staan. Singabakho Nxumalo, woordvoerder van die departement van korrektiewe dienste, het Saterdag in ’n verklaring gesê een beampte het nou positief getoets by ’n streekskantoor in Limpopo. Nog twee beamptes in Oos-Londen en twee beamptes in Worcester het intussen ook Covid-19 opgedoen. Volgens Nxumalo gaan die departement voort om beamptes en almal wat korrektiewe sentrums besoek na te gaan vir die virus. Die korrektiewe sentrums word ook ontsmet. Maroela Media het vroeër berig die korrektiewe sentrum in Oos-Londen is die enigste gevangenis in die land waar gevangenes die nuwe koronavirus opgedoen het. Altesaam 56 gevangenes in dié tronk het positief getoets vir Covid-19.